Eskom teken ooreenkoms vir hernubare krag(Foto: Maroela Media) Eskom het Vrydag ŉ huurooreenkoms aangegaan met vier beleggers wat onafhanklike krag wil produseer, ten einde druk op die kragstelsel te verlig. Die ooreenkoms is vir die huur en gebruik van grond by twee van Eskom se kragsentrales in Mpumalanga, waarop nuwe “skoon-energieopwekkers” gebou moet word. Eskom sê dit is in reaksie op pres. Cyril Ramaphosa se oproep vir ŉ “ambisieuse, grootse en dringende” reaksie op die kragkrisis. “Ons verwag dat die krag wat deur hierdie nuwe opwekkers gegenereer word, binne twee tot drie jaar ná die aanvang van die bouprojek aan Eskom se kragstelsel gekoppel sal kan word,” sê die kragvoorsiener in ŉ verklaring. Dit is egter nog nie seker wanneer die bouproses gaan begin nie. Eskom sê die getal aansoeke wat hulle van beleggers ontvang het, oorskry die beskikbare grond reeds ver, wat wys dat die vraag na grond met toegang tot die kragstelsel ontsettend groot is. Die suksesvolle bieërs is HDF Energy South Africa (Pty) Ltd, Red Rocket SA (Pty) Ltd, Sola Group (Pty) Ltd en Mainstream Renewable Power Developments South Africa (Pty) Ltd. Die maatskappye sal nou uitvoerbaarheidstudies doen om te kyk watter tegnologie die beste op hierdie grond gaan werk, hetsy wind-, son- of batterykrag. Die beleggers sal altesaam 6184 ha grond vir ŉ tydperk van 25 tot 30 jaar huur, en elk na raming 2000 MW tot die stelsel bydra. “Eskom sal voortaan elke kwartaal nuwe tenders vir ander dele van sy grond uitreik, met die doel om belegging in die opwekkingskapasiteit vir hernubare energie te bevorder.” Die doelwit is om uiteindelik 30 000 ha grond beskikbaar te stel vir soortgelyke projekte. Grond wat in die volgende fase beskikbaar gestel sal word, sluit in eiendom rondom die Kusile- en Kendal-kragstasie in Mpumalanga, asook die Ingagane-kragsentrale in KwaZulu-Natal, wat reeds uit diens gestel is. “Dít is die vinnigste manier tot ons beskikking om die land se opwekkingskapasiteit ŉ hupstoot te gee en ŉ einde aan beurtkrag te maak,” het André de Ruyter, uitvoerende hoof van Eskom, gesê.